C 125/60
HR
Službeni list Europske unije
5.4.2023.
srijeda, 14. rujna 2022.
2. pozdravlja inicijativu novi europski Bauhaus, kojom se nastoji stvoriti paneuropski kulturni pokret koji će doprinijeti pametnijem, održivijem, uključivijem i ugodnijem životnom okruženju te poticati lokalno i globalno znanje; naglašava da je prije svega potrebno usredotočiti se na poboljšanje kvalitete života ljudi stvaranjem zdravih i cjenovno pristupačnih životnih prostora, preispitivanje statusa quo i preobrazbu prostora, zgrada prostora, zgrada, gradova i naseljenih područja, među ostalim u manje razvijenim, prigradskim, ruralnim, udaljenim ili prekograničnim područjima i regijama, u skladu s Planom EU-a za gradove te na temelju uspješnog rada URBACT-a, uz istodobno poboljšanje suživota i javnog prostora za socijalnu i teritorijalnu koheziju i demokratski život, rješavanje pitanja prostorne segregacije i povijesne isključenosti društvenih skupina te zaštitu okoliša tijekom planiranja i izgradnje zgrada i okolnih prostora;
3. prepoznaje novi europski Bauhaus kao kreativnu, interdisciplinarnu i transdisciplinarnu inicijativu koja arhitekturu, dizajn, umjetnost i znanost prvi put zajedno postavlja u prvi plan politika EU-a, uz istovremeno nastojanje da se doprinese i drugim programima i inicijativama Unije, uključujući digitalnu i zelenu tranziciju, te europski zeleni plan pretvara u opipljivo, pozitivno i uključivo iskustvo za sve, čime mu se daje kreativna i kulturna dimenzija i pokreće novi val inovacije; naglašava da novi europski Bauhaus također treba zaštititi građane od prirodnih katastrofa i katastrofa povezanih s klimom tako što će u svoje ciljeve uključiti sigurnosnu komponentu; konstatira da će se time potaknuti novi načini izgradnje i uporaba inovativnih, visokokvalitetnih, održivih i otpornih građevinskih materijala, uključujući obnovu nakon katastrofa;
4. ponovno potvrđuje da novi europski Bauhaus ima potencijal za preoblikovanje načina na koji su osmišljene politike, među ostalim suradnjom sa zajednicama, za poticanje politika i zakonodavnih promjena koje utječu na izgrađeni okoliš i dobrobit radne snage te za definiranje budućeg okruženja ispunjavanjem potrebe za prostorima koji su pristupačni i prilagođeni novim i promjenjivim načinima života, kao što su prostori za netradicionalne konfiguracije kućanstava, višegeneracijsko stanovanje, fleksibilni radni prostori (za više ljudi), urbano okruženje prilagođeno djeci i sigurniji prostori za žene i ranjive osobe; ustraje u tome da novi europski Bauhaus mora pokazati razinu ambicije u skladu s klimatskim obvezama Unije i izraditi smjernice za države članice, uključujući lokalne i regionalne vlasti, za njegovu provedbu;
5. naglašava da novi europski Bauhaus, kako bi bio uspješan, mora biti pristupačan, transparentan, cjenovno prihvatljiv, socijalno i geografski pravedan i uključiv te mora aktivno uključivati građane EU-a, organizacije lokalne zajednice i lokalno stanovništvo, uz osiguranje socijalne i teritorijalne raznolikosti i podupiranje projekata svih veličina, na način „odozdo prema gore”, od izrade projekta do provedbe i evaluacije, uz poduzimanje aktivnih mjera kako bi se izbjegle sve vrste elitističkog pristupa ili nepovoljan učinak gentrifikacije, te uz povećanje savjetovanja s građanima i njihova sudjelovanja; ističe potrebu za uključivanjem mladih ljudi u inicijativu, posebno mladih arhitekata, umjetnika i radnika u kulturnom i kreativnom sektoru i industriji;
6.
ističe važnost osiguravanja pristupačnosti za osobe s invaliditetom ili smanjenom pokretljivošću, osobe s posebnim potrebama i skupine u nepovoljnom položaju tako što će javne usluge te kulturni, društveni i gospodarski život biti dostupni svima; u tom pogledu ističe važnost dobrog dizajna; ustraje u tome da sredstva moraju biti usmjerena i na isključene, marginalizirane i ugrožene zajednice;
7. smatra da taj inovativni kulturni pokret ima potencijal da Europu postavi na mjesto svjetskog predvodnika u području održive arhitekture, teritorijalnog i prostornog planiranja, dizajna, kulture, održive mobilnosti i logistike, tehnologije, kružnoga gospodarstva, energetske učinkovitosti i obnovljivih izvora energije promicanjem načinâ boljeg zajedničkog življenja, rada i sudjelovanja u rekreacijskim aktivnostima, koji se mogu primjenjivati i izvan EU-a; smatra da se socijalne i tehnološke inovacije moraju podupirati na odgovarajući način, uključujući javnim i privatnim ulaganjima u istraživanje i razvoj;
8. poziva Komisiju da dodatno proširi doseg novog europskog Bauhausa uključivanjem pridruženih i partnerskih zemalja izvan EU-a koje bi mogle sudjelovati u inicijativi, među ostalim trajnim dijalogom o novom europskom Bauhausu; potvrđuje da novi europski Bauhaus ima potencijal doprinijeti poslijeratnoj obnovi gradova, društava i gospodarstva, posebno u kontekstu aktualnog rata u Ukrajini i uz sudjelovanje ukrajinskih kulturnih i kreativnih sektora i industrija i njihovih stručnjaka;